*1. sz. melléklet*

**Részletes feladat-meghatározás**

**ROHU00320 kódszámú, “Enhancing cross-border cooperation to harmonize vocational training supply and labour market demand focusing on dual training” című projekt megvalósítása során szakmai feladatok ellátása**

**Háttér**

A Mátészalkai Szakképzési Centrum (Mátészalka) a romániai Kisiparosok Kamarájával (Szatmárnémeti) közösen valósítja meg az Interreg VI-A Románia-Magyarország Program keretében „A határon átnyúló együttműködés erősítése a szakképzési kínálat és a munkaerőpiaci kereslet összehangolása érdekében a duális képzésre fókuszálva” (Enhancing cross-border cooperation to harmonize vocational training supply and labour market demand focusing on dual training) CROSSDUAL ROHU00320 projektet. Támogatásban nem részesülő társult partnerek a nyíregyházi Szabolcs-Szatmár Bereg Vármegyei Kereskedelmi és Iparkamara és a nagykárolyi Simion Bărnuțiu Műszaki Líceum.

A projekt átfogó célja a kölcsönös bizalom erősítése és a határon átnyúló együttműködés elősegítése a Szabolcs-Szatmár-Bereg és Szatmár megyei szakképzési intézmények, vállalkozások és vállalkozástámogató szervezetek között a duális képzésre fókuszáló közös akciókon és rendezvényeken keresztül. Ez hozzájárul a szakképzési programok munkaerőpiaci igényekhez igazításához, elősegíti a keresletvezérelt szakképzést, és ezáltal hosszú távon a határmenti térség gazdasági fejlődését.

A projekt megvalósításának tervezett időtartama: 2024. december - 2025. december

**1. Komplex munkaerőpiaci felmérés végrehajtása**

* A komplex munkaerőpiaci felmérés **közös módszertanának** kialakítása: Módszertani útmutató kidolgozása a komplex munkaerőpiaci felmérés elvégzéséhez, amely magában foglalja a tervezett, legalább 15 kérdést tartalmazó vállalati kérdőív sablonját, iránymutatást a fókuszcsoportos interjúk megszervezéséhez és végrehajtásához, valamint módszertani útmutatást a felmérés eredményeinek értékeléséhez és dokumentálásához. A módszertani útmutató dokumentum terjedelme összesen minimum 20 oldal. A módszertan a partnerek közötti kölcsönös konzultációk alapján kerül kidolgozásra. A dokumentum **magyar és román nyelven** készül.
* **Kérdőíves felmérés** előkészítése és végrehajtása a térség **vállalkozásai** körében: legalább 40 Szabolcs-Szatmár-Bereg vármegyei munkáltató beazonosítása, címlista összeállítása, online kérdőív összeállítása és a felmérések lebonyolítása. A munkáltatói kérdőív tervezett témái: becsült létszámbővülés és -csökkenés foglalkozásonként; tervezett munkaerőfelvétel szakmánként; tervezett beruházások és azok munkaerőpiaci hatása; munkáltatói elvárások a szakképzéssel kapcsolatban; együttműködés a szakképző intézményekkel és a duális képzésben való részvétel.
* **Kísérleti kérdőíves felmérés** a Mátészalkai Szakképzési Centrum három városának (Mátészalka, Nyírbátor, Nagykálló) **általános iskolái** körében. A felmérés nem terjed ki az összes iskolára, hanem mintavételes alapon történik, minimum 50 általános iskolás diák megkérdezésével. A felmérés célja, hogy felmérje a tanulók tervezett továbbtanulási szándékát, mivel az általános iskolák tervezett eredménye képezi a középiskolák bemenetét. A kísérleti felmérés eredményei alapján a felmérés a jövőben kiterjeszthető a két megyére, valamint a tágabb határmenti régióra.
* **Fókuszcsoportos interjú** megvalósítása a módszertan alapján, Mátészalkán, legalább 12 munkaerőpiaci szereplő részvételével (a munkaerőpiacot ismerő és befolyásolni képes kulcsszereplők, pl. vállalatok, iskolák, önkormányzatok). A cél nem csupán az igényfelmérések elvégzése, hanem a munkaerőpiaci szereplők közötti kapcsolatteremtés is, a kölcsönös megértés javítása érdekében. Tervezett témák: a szakképzés összehangolása a munkáltatói elvárásokkal, a vállalkozások kapcsolata az oktatási intézményekkel, elvárásaik, részvétel duális képzésben.
* A felmérések eredményeit **összefoglaló közös dokumentum** kidolgozása: A kérdőívek és a fókuszcsoportos interjúk eredményeinek összegzése alapján közös dokumentum összeállítása a magyar és román oldalon végzett felmérések eredményeiről (diagramokkal és táblázatokkal), minimum 15 oldal terjedelemben. A dokumentum **magyar és román nyelven** készül.

A tevékenység megvalósításának tervezett időtartama: 2025. január - 2025. június

**2. Közös, határon átnyúló duális szakképzési akcióterv kidolgozása**

A feladat a munkaerőpiaci felmérés eredményei alapján román-magyar közös akcióterv elkészítése, melynek célja a Szabolcs-Szatmár-Bereg és Szatmár megyei szakképzési intézmények képzési kínálatának és a munkaerőpiaci keresletnek az összehangolása, a munkáltatói és a hallgatói igényeket egyaránt figyelembe véve. Az akcióterv a munkaerőpiaci felmérés eredményeire és a határon átnyúló jó gyakorlatok tanulságaira építve kerül kidolgozásra, terjedelme minimum 30 oldal. Az akcióterv iránymutatást ad a szakképzési programoknak a munkaerőpiaci igényekhez való igazítására, magában foglal rövid és középtávú javaslatokat, tervezett intézkedéseket, ütemezést és felelősöket. A dokumentum **magyar és román nyelven** készül, **angol nyelvű vezetői összefoglalóval**.

A tevékenység megvalósításának tervezett időtartama: 2025. július - 2025. december

**3. Adatbázis szerkezetének és a közös honlap tematikus tartalmának összeállítása**

A feladat magában foglalja a projekt keretében készülő közös munkaerőpiaci honlap tematikus tartalmának megtervezését és egy adatbázis szerkezetének összeállítását a szakképzési output és a munkaerőpiaci input összehangolása érdekében.

Honlap: A közös munkaerőpiaci honlap célja online adatok és információk megjelenítése a projektről, projekt partnerekről, a szakképzési rendszerről és a munkaerőpiaci tendenciákról. A feladat keretében szükséges a honlap felépítésének és menüpontjainak megtervezése.

Adatbázis: A munkaerőpiaci felmérés és az akcióterv alapján készülő online adatbázisban szerepel majd többek között a következő években a szakképzési rendszerből várhatóan kikerülő tanulók száma és ágazati megoszlása, valamint a munkáltatói igények (pl. újonnan meghirdetett álláshelyek száma), ezzel is segítve a munkaerőpiaci egyensúly megteremtését. A feladat keretében szükséges a munkaerőpiaci adatbázisba bekerülő konkrét adatok körének meghatározása.

A tevékenység megvalósításának tervezett időtartama: 2025. július - 2025. december

**4. Külső projektmenedzsment feladatok ellátása**

* Megbízó érdekeinek képviselete a projekt megvalósítása során oly módon, hogy az a projektet a legjobban szolgálja.
* A projekt adminisztrációs és nyilvántartási rendszerének kialakítása és megvalósítása, valamint a belső eljárások kialakítása. Projektdokumentáció precíz kezelése, naprakész adatbázis-karbantartás.
* Együttműködés, kapcsolattartás a belső projektmenedzsmenttel és a megvalósítási folyamatban részt vevő egyéb közreműködőkkel és érintettekkel.
* A projekt előrehaladásának, fizikai és pénzügyi megvalósításának ellenőrzése és nyomon követése, valamint a döntéshozatali folyamat előkészítése.
* A lehetséges helyettesítő műszaki/szakmai megoldások projekt-specifikus kezelése.
* A pályázatban bekövetkezett, a projekt megvalósítását érintő változások nyomon követése, javaslattétel, beavatkozások végrehajtása a megvalósítás folyamatában.
* Szakértői segítségnyújtás a Támogatási Szerződés esetleges módosításának előkészítéséhez.
* Benyújtandó szakmai beszámolók, kifizetési kérelmek, módosítási kérelmek összeállítása.
* A projekt pénzügyi megvalósításának támogatása, kifizetések nyomon követése.
* Segítségnyújtás a projekttel kapcsolatos információk terjesztésében, az „Interreg VI-A Románia-Magyarország Program VISUAL IDENTITY MANUAL” követelményeinek megfelelően.
* Részt venni és képviselni az Ügyfelet a pályázatkezelő hatóságok helyszíni ellenőrzésein.
* Kapcsolattartás az FLC-vel és az IH-val / JS-szel.

A tevékenység megvalósításának tervezett időtartama: 2025. január - 2025. december